CELEX: 32014D0169
Language: lt
Date: 1395619200000
Title: 2014/169/ES: 2014 m. kovo 24 d. Tarybos įgyvendinimo sprendimas, kuriuo iš dalies keičiamas Įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo

27.3.2014   
            
            
               LT
            
            
               Europos Sąjungos oficialusis leidinys
            
            
               L 91/40
            
         
      TARYBOS ĮGYVENDINIMO SPRENDIMAS
   
   2014 m. kovo 24 d.
   kuriuo iš dalies keičiamas Įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo
   (2014/169/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gegužės 21 d. Europos Parlamento ir Tarybos reglamentą (ES) Nr. 472/2013 dėl euro zonos valstybių narių, kurios turi didelių finansinio stabilumo sunkumų arba kurioms tokie sunkumai gresia, ekonominės ir biudžeto priežiūros griežtinimo (1), ypač į jo 7 straipsnio 2 ir 5 dalis,
   atsižvelgdama į Europos Komisijos pasiūlymą,
   kadangi:
   
               (1)
            
            
               Reglamentas (ES) Nr. 472/2013 taikomas valstybėms narėms, kurios jo įsigaliojimo metu jau gauna finansinę pagalbą, įskaitant pagalbą per Europos stabilumo mechanizmą (ESM);
            
         
               (2)
            
            
               Reglamentu (ES) Nr. 472/2013 yra nustatytos valstybėms narėms, kurios gauna finansinę pagalbą, skirtos makroekonominio koregavimo programos patvirtinimo taisyklės, kurios turi atitikti ESM steigimo sutarties nuostatas;
            
         
               (3)
            
            
               atsižvelgdama į 2012 m. birželio 25 d. Kipro prašymą dėl finansinės pagalbos per ESM, 2013 m. balandžio 25 d. Sprendimu 2013/236/ES (2) Taryba nusprendė, kad Kipras turi tiksliai įgyvendinti makroekonominio koregavimo programą;
            
         
               (4)
            
            
               2013 m. balandžio 24 d. ESM Valdytojų taryba iš principo nusprendė suteikti Kiprui stabilumo paramą, patvirtino Susitarimo memorandumą dėl specialių ekonominės politikos sąlygų (toliau – Susitarimo memorandumas) ir leido Komisijai jį pasirašyti ESM vardu;
            
         
               (5)
            
            
               pagal Įgyvendinimo sprendimo 2013/463/ES (3) 1 straipsnio 2 dalį Komisija kartu su Europos Centriniu Banku (ECB) ir prireikus su Tarptautiniu valiutos fondu (TVF) atliko trečią peržiūrą, siekdama įvertinti pažangą įgyvendinant sutartas priemones, taip pat šių priemonių veiksmingumą ir jų ekonominį bei socialinį poveikį;
            
         
               (6)
            
            
               dėl to Įgyvendinimo sprendimas 2013/463/ES turėtų būti atnaujintas finansų sektoriaus reformos, fiskalinės politikos ir struktūrinių reformų srityse, visų pirma, kiek tai susiję su: i) bendros Kipro centrinio banko (CBC) ir Finansų ministerijos darbo grupės rengiama komunikacijos strategija dėl kapitalo kontrolės švelninimo veiksmų plano ir dėl bankų sektoriaus strategijos įgyvendinimo; ii) galimo naujai įvestų ir netrukus įsigaliosiančių Sąjungos kapitalo reikalavimų ir neveiksnių paskolų (NPL) taisyklių poveikio kapitalui, pelningumui ir likvidumo padengimo rodikliui bankų vertinimų pateikimu laiku; iii) darbo grupės, skirtos užregistruotų žemės pardavimo sandorių su neįformintomis nuosavybės teisėmis mastui įvertinti ir rekomendacijoms šiuo klausimu pateikti, įsteigimu; iv) įmonių ir asmenų nemokumo procedūrų reforma; v) Civilinio proceso kodekso ir teismo taisyklių peržiūra, siekiant užtikrinti sklandų ir veiksmingą patikslintų nuosavybės teisės netekimo ir nemokumo sistemų veikimą; vi) pirminio deficito tikslo 2014 m. patikslinimu iki 1,8 % BVP; vii) Nacionalinės sveikatos sistemos (NHS) pirmo etapo įgyvendinimu, prieš tai nustačius ir priėmus išsamias NHS gaires; viii) medicinos prekių ir paslaugų kainų nustatymo ir kompensavimo politikos, įskaitant susijusios su farmacijos išlaidomis, peržiūra; ix) privatizacijos padalinio įsteigimu; x) veiksmų plano, skirto trūkumams, kuriuos tarpusavio vertinimo 2-ame etape nustatė Ekonominio bendradarbiavimo ir plėtros organizacijos (EBPO) Pasaulinis skaidrumo ir keitimosi informacija mokesčių tikslais forumas, šalinti, pateikimu; xi) augimo strategijos, grindžiamos Kipro konkurenciniais pranašumais, parengimu siekiant padėti Kipro valdžios institucijoms išjudinti ekonomiką. Įgyvendinus visapusiškas ir plataus užmojo finansines, fiskalines ir struktūrines reformas, turėtų būti užtikrintas Kipro valstybės skolos tvarumas vidutinės trukmės laikotarpiu;
            
         
               (7)
            
            
               per visą Kipro visapusiškų politikos priemonių paketo įgyvendinimo laikotarpį Komisija turėtų teikti papildomas politines rekomendacijas ir techninę pagalbą konkrečiose srityse. Jei valstybė narė, kuriai taikoma makroekonominio koregavimo programa, turi nepakankamai administracinių pajėgumų, ji turi kreiptis techninės pagalbos į Komisiją, kuri tuo tikslu gali sudaryti ekspertų grupes;
            
         
               (8)
            
            
               laikydamosi galiojančių nacionalinių taisyklių ir tvarkos, Kipro valdžios institucijos turėtų prašyti socialinių partnerių ir pilietinės visuomenės organizacijų nuomonės rengiant, įgyvendinant, stebint ir vertinant makroekonominio koregavimo programą,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo 2013/463/ES 2 straipsnis iš dalies keičiamas taip:
   
               1)
            
            
               5 dalis pakeičiama taip:
               „5.   Siekdamas atkurti savo finansų sektoriaus patikimumą, Kipras toliau įgyvendina bankų ir kooperacinių kredito įstaigų sektorių restruktūrizavimą; toliau stiprina priežiūrą ir reguliavimą; vykdo skolos restruktūrizavimo sistemos reformą; ir laipsniškai naikina kapitalo apribojimus pagal savo veiksmų planą, kartu apsaugodamas finansinį stabilumą. Programoje numatomos šios priemonės ir rezultatai:
               
                           a)
                        
                        
                           užtikrinti, kad būtų atidžiai stebimos bankų sektoriaus likvidumo sąlygos. Atidžiai stebimi laikini laisvo kapitalo judėjimo apribojimai (be kita ko, grynųjų pinigų išėmimo, mokėjimų ir pervedimų apribojimai). Tų stebėjimų tikslas – taikyti kontrolę tik tiek laiko, kiek iš tiesų reikia, kad būtų sumažinta rimta grėsmė finansų sistemos stabilumui. Tęsiamas veiksmų plano, susijusio su laipsnišku ribojamosios priemonės švelninimu, įgyvendinimas, taip pat atsižvelgiant į kredito įstaigų likvidumo situaciją. Kuriama kryptinga komunikacijos strategija, kuria siekiama reguliariai perduoti informaciją apie tą veiksmų planą ir pažangą, padarytą įgyvendinant bankų sektoriaus strategiją.
                           Nuo centrinio banko finansavimo arba valstybės pagalbos priklausančių šalies bankų finansavimas ir kapitalo planai realiai atspindi numatytą bankų sektoriaus finansinio įsiskolinimo mažinimą ir laipsnišką ribojamųjų priemonių mažinimą, taip pat mažinama priklausomybė nuo skolinimosi iš centrinių bankų, išvengiant skubaus turto išpardavimo ir kreditų krizės;
                        
                     
                           b)
                        
                        
                           pritaikyti minimalius kapitalo reikalavimus, atsižvelgiant į balanso įvertinimo ir visos Sąjungos mastu vykdomo testavimo nepalankiausiomis sąlygomis parametrus;
                        
                     
                           c)
                        
                        
                           užtikrinti, kad prieš suteikiant bet kokią valstybės pagalbą, visi restruktūrizavimo planai būtų oficialiai tvirtinami pagal valstybės pagalbos taisykles. Bankai, patiriantys kapitalo stygių, gali, jei kitų priemonių nepakanka, prašyti valstybės rekapitalizavimo pagalbos pagal valstybės pagalbos procedūras. Bankai, vykdantys restruktūrizavimo planus, teikia ataskaitas apie šių planų įgyvendinimo pažangą;
                        
                     
                           d)
                        
                        
                           užtikrinti, kad būtų sukurtas ir veiktų kreditų registras, kad būtų, kai reikia, iš dalies pakeista dabartinė turto vertės sumažėjimo bei atidėjinių ir užstato vertinimo sudarant atidėjinius reguliavimo sistema ir kad laiku būtų įvykdytos Sąjungos kapitalo reikalavimų ir neveiksnių paskolų taisyklės;
                        
                     
                           e)
                        
                        
                           mažinti suvaržymus konfiskuoti užstatą. Tai daroma kartu su teisės akto rengimu remiantis išsamia reformų sistema, kuria nustatomos tinkamos įmonių ir fizinių asmenų nemokumo procedūros, taip pat užtikrinant sklandų ir veiksmingą patikslintų nuosavybės teisės netekimo ir nemokumo sistemų veikimą. Be to, po reformos bus peržiūrėta naujoji privačiojo sektoriaus skolos restruktūrizavimo teisinė sistema ir nustatytos papildomos priemonės, kai reikia;
                        
                     
                           f)
                        
                        
                           įgyvendinti būsimos kooperacinių kredito įstaigų sektoriaus struktūros, veikimo ir gyvybingumo strategiją, kurią Kipro centrinis bankas parengė konsultuodamasis su Komisija, ECB ir TVF;
                        
                     
                           g)
                        
                        
                           gerinti bendrovių ir namų ūkių sektorių įsiskolinimo stebėseną ir nustatyti tikslinio privačiojo sektoriaus skolos restruktūrizavimo sistemą siekiant sudaryti palankesnes sąlygas naujam skolinimui ir sumažinti kredito apribojimus. Bus peržiūrėta bankų įsiskolinimo valdymo politika ir praktika, o Įsiskolinimo valdymo direktyva ir Elgesio kodeksas bus iš dalies pakeisti, jei reikia. Administracinės priemonės trukdančios nustatyti banko skolinimo normas nebus įvedamos;
                        
                     
                           h)
                        
                        
                           toliau stiprinti pinigų plovimo prevencijos sistemą ir įgyvendinti veiksmų planą, kuriuo, atsižvelgiant į geriausią patirtį, užtikrinama geresnės praktikos, susijusios su išsamiu klientų tikrinimu ir subjektų skaidrumu, taikymas;
                        
                     
                           i)
                        
                        
                           įtraukti testavimą nepalankiausiomis sąlygomis į reguliarią išorinę bankų priežiūrą;
                        
                     
                           j)
                        
                        
                           įvesti privalomo informacijos atskleidimo reikalavimus siekiant užtikrinti, kad bankai valdžios institucijoms ir rinkoms reguliariai praneštų apie savo operacijų restruktūrizavimo pažangą;
                        
                     
                           k)
                        
                        
                           užtikrinti restruktūrizavimo priemonių, kuriomis didinamas kooperacinių kreditų sektoriaus gyvybingumas, įgyvendinimą, sukūrus valstybės dalies šiame sektoriuje naujosios valdymo struktūros teisinę sistemą; ir
                        
                     
                           l)
                        
                        
                           užtikrinti valdymo direktyvos patikslinimą, kuriuo, be kita ko, būtų apibrėžta bankų vidaus audito padalinių ir bankų priežiūros institucijų tarpusavio sąveika.“;
                        
                     
         
               2)
            
            
               7 dalis pakeičiama taip:
               „7.   Per 2014 m. Kipro valdžios institucijos visiškai įgyvendina į 2014 m. Biudžeto įstatymą įtrauktas nuolatines priemones, kurių suma sudaro ne mažiau kaip 270 mln. EUR. Jos taip pat užtikrina visapusišką nuo 2012 m. gruodžio mėn. priimtų konsolidavimo priemonių įgyvendinimą.“;
            
         
               3)
            
            
               įterpiama ši dalis:
               „7a.   Vykdydamos fiskalinę politiką 2015–2016 m., Kipro valdžios institucijos sieks valdžios sektoriaus balanso laikydamosi koregavimo plano, atitinkančio perviršinio deficito procedūros (PDP) rekomendaciją.“;
            
         
               4)
            
            
               8 dalis iš dalies keičiama taip:
               
                           a)
                        
                        
                           a punktas pakeičiamas taip:
                           
                                       „a)
                                    
                                    
                                       jei būtina, tolesnes bendrosios ir viešojo sektoriaus pensijų sistemos reformas siekiant užtikrinti ilgalaikį pensijų sistemos gyvybingumą, kartu sprendžiant pensijų pakankamumo problemą;“
                                    
                                 
                     
                           b)
                        
                        
                           e punktas pakeičiamas taip:
                           
                                       „e)
                                    
                                    
                                       programos, kuria sukuriama tvirta valstybinių ir pusiau valstybinių įmonių valdymo sistema, parengimą ir privatizavimo plano, kuriuo padedama gerinti ekonominį veiksmingumą ir atkurti skolos tvarumą, įgyvendinimą;“;
                                    
                                 
                     
         
               5)
            
            
               10–13 dalys pakeičiamos taip:
               „10.   Kipras užtikrina sutartų priemonių, skirtų nustatytiems aktyvumo skatinimo politikos trūkumams šalinti, įgyvendinimą. Kipras skubiai imasi veiksmų jaunimo galimybėms kurti ir jo įsidarbinimo perspektyvoms gerinti, atsižvelgdamas į Tarybos rekomendacijos dėl Jaunimo garantijų iniciatyvos nustatymo (4) tikslus. Jaunimui skirtų priemonių struktūra, valdymas ir įgyvendinimas tinkamai integruojami į platesnę aktyvumo skatinimo politikos sistemą ir suderinami su socialinės paramos sistemos reforma bei sutartais biudžeto tikslais.
               11.   Kipras pasiruošęs priimti tolesnius konkrečių sektorių teisės aktų pakeitimus, būtinus, kad būtų visapusiškai įgyvendinta Europos Parlamento ir Tarybos direktyva 2006/123/EB (5). Kipro valdžios institucijos toliau gerina reglamentuojamųjų profesijų veikimą. Konkurencijos sistema gerinama stiprinant kompetentingos konkurencijos institucijos veikimą, taip pat nacionalinių reguliavimo institucijų savarankiškumą ir įgaliojimus.
               12.   Kipras užtikrina, kad būtų sumažintas vėluojamų išduoti nuosavybės dokumentų skaičius, imasi veiksmų, kad būtų greitai naikinami suvaržymai, susiję su nuosavybės dokumentais, kuriuos reikia perduoti nekilnojamojo turto pirkėjams, ir nustato pastatų sertifikatų ir nuosavybės dokumentų išdavimo terminus.
               13.   Kipras iš dalies pakeičia įkeisto turto priverstinio pardavimo taisykles ir per trumpiausią pagrįstą laikotarpį sudaro sąlygas vykdyti privačius aukcionus. Paspartinamas bylų nagrinėjimas teismuose ir iki programos pabaigos pašalinamas bylų nagrinėjimo vėlavimas. Kipras imasi iniciatyvų stiprinti savo turizmo sektoriaus konkurencingumą, įgyvendindamas konkretų veiksmų planą, pagal kurį bus pasiekti kiekybiškai apibrėžti tikslai, įskaitant patikslintoje 2011–2015 m. turizmo strategijoje nustatytus tikslus. Kipras įgyvendina aviacijos politikos strategiją, skirtą pritaikyti Kipro išorės oro susisiekimo politiką, atsižvelgiant į ES išorės oro susisiekimo ir ES oro susisiekimo susitarimus, kartu užtikrinant pakankamas oro jungtis.
            
         
               6)
            
            
               14 dalies b punktas pakeičiamas taip:
               
                           „b)
                        
                        
                           visapusiškus pertvarkyto energetikos ir dujų sektoriaus reguliavimo tvarkos ir rinkos organizavimo, įskaitant atitinkamą jūroje išgaunamų dujų tiekimo pardavimų tvarką, suteikiančią galimybių gauti kuo daugiau pajamų, pagrindus; ir“;
                        
                     
         
               7)
            
            
               15 dalis pakeičiama taip:
               „15.   Kipras pateikia atnaujintą prašymą Komisijai dėl techninės pagalbos programos laikotarpiu. Prašyme nustatomos ir patikslinamos techninės pagalbos ar konsultavimo paslaugų sritys, kurios, Kipro valdžios institucijų nuomone, yra esminės įgyvendinant jo makroekonominio koregavimo programą.“;
            
         
               8)
            
            
               papildomas šia dalimi:
               „16.   Kuriamą išsamią ir nuoseklią augimo strategiją, kuri sudarytų sąlygas išjudinti ekonomiką, Kipras įtraukia į savo nacionalinę institucinę sistemą, kuri naudojasi vykdoma viešojo administravimo, viešųjų finansų valdymo reforma, kitais Kipro makroekonominio koregavimo programoje nustatytais įsipareigojimais ir susijusiomis Sąjungos iniciatyvomis, atsižvelgdamas į partnerystės susitarimą dėl Europos struktūrinių ir investicinių fondų įgyvendinimo.“
            
         2 straipsnis
   Šis sprendimas skirtas Kipro Respublikai.
   
      Priimta Briuselyje 2014 m. kovo 24 d.
      
         
            Tarybos vardu
         
         
            Pirmininkas
         
         A. TSAFTARIS
         
      
   
   
      (1)  OL L 140, 2013 5 27, p. 1.
   
      (2)  2013 m. balandžio 25 d. Tarybos sprendimas 2013/236/ES, skirtas Kiprui, dėl specialiųjų priemonių finansiniam stabilumui ir tvariam augimui atkurti (OL L 141, 2013 5 28, p. 32).
   
      (3)  2013 m. rugsėjo 13 d. Tarybos įgyvendinimo sprendimas 2013/463/ES dėl Kiprui skirtos makroekonominio koregavimo programos patvirtinimo, kuriuo panaikinamas Sprendimas 2013/236/ES (OL L 250, 2013 9 20, p. 40).
   
      (4)  2013 m. balandžio 22 d. Tarybos rekomendacija dėl Jaunimo garantijų iniciatyvos nustatymo (OL C 120, 2013 4 26, p. 1).
   
      (5)  2006 m. gruodžio 12 d. Europos Parlamento ir Tarybos direktyva 2006/123/EB dėl paslaugų vidaus rinkoje (OL L 376, 2006 12 27, p. 36).“;